钦定古今图书集成/明伦汇编/闺媛典/第113卷 > 皇清十九 > 杨玉娘
## 钦定古今图书集成/明伦汇编/闺媛典/第113卷 > 皇清十九 > 杨玉娘

按《漳州府志》：“杨玉娘，龙溪农家女。年十六，许配邻村吴穆。穆病笃，女请于父母往视。未半日，穆死，女悲不自胜。穆父将以殇礼葬，女曰：‘玉在，乃用成人礼’。女斩衰就位，哭三日。将题墓石，女曰：‘请题烈女杨玉娘夫吴某之墓。玉未嫁，当归死于杨，不便相累也’。翁骇，告以立嗣。女曰：‘未成妇，非所敢任’。遂以死期告。其母劝” 之不可。曰：“吾有兄弟五人，可事父母，志已决，但不当家死，请就外。” 众知不可夺也，为之筑台。至期，乡人毕至。县令闻之，遣吏来曰：谕守节女曰：“村家女，非求名，何与官事？” 遂从容投缳死。乃合葬于杨里渡头。